32006R1192
L 215/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1192 НА КОМИСИЯТА
от 4 август 2006 година
за въвеждане на Регламент (ЕО) № 1774/2002 на Европейския парламент и на Съвета по отношение на списъците с одобрени предприятия в държавите-членки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (1), и по-специално член 26, параграф 5 от него,
като има предвид, че:
(1)
Регламент (ЕО) № 1774/2002 определя специфични изисквания за правила, отнасящи се странични животински продукти, непредназначени за консумация от човека.
(2)
С цел да се предотврати рискът от разпространение на патогени и/или утайки, Регламент (ЕО) № 1774/2002 предвижда всички странични животински продукти да се преработват, складират и съхраняват отделно в одобрени и контролирани предприятия, определени от засегнатите държави-членки, или се ликвидират по подходящ начин. Глави III и IV от посочения регламент определят изискванията за одобрение на такива предприятия.
(3)
Член 26, параграф 5 от Регламент (ЕО) № 1774/2002 предвижда държавите-членки да съставят списъци с предприятията, одобрени в съответствие с посочения регламент.
(4)
Съответно е необходимо да се определят правила за изпълнение относно тези списъци на одобрени предприятия, включително представянето на информацията, съдържаща се в такива списъци на национални интернет страници, които са известни на Комисията и обществеността. Също така е необходимо и да се предвиди интернет страница, поддържана от Комисията относно тези списъци.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложението към настоящия регламент определя правила за изпълнение по отношение списъците с одобрени предприятия, упоменати в член 26, параграф 4 от Регламент (ЕО) № 1774/2002.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 август 2006 година.